Kysyntää C-kortille on enää niin vähän, että autokoulujen ei kannata ylläpitää kallista kuorma-autokalustoa. Moni autokoulu onkin lopettanut C-kurssien järjestämisen jo kokonaan. Loputkin harkitsevat asiaa.

Mistä on kyse? Kuorma-autokorttien kysyntä on romahtanut voimakkaasti kiristyneen lainsäädännön takia.

Moni autokoulu on jo lopettanut C-kurssien pitämisen.

Kehityksen pelätään johtavan siihen, että jatkossa kuorma-autonkuljettajia ei ole tarpeeksi.

Kuorma-auton ajamiseen oikeuttavien C-ajokorttien kysyntä on suorastaan romahtanut. Kun vilkkaimpaan aikaan Suomessa ajettiin vuosittain noin 20000 C-korttia, jää niiden määrä tänä vuonna noin 3000:n, arvioi Suomen Autokoululiiton toimitusjohtaja Seppo Asikainen.

Syynä tähän on tiukentunut lainsäädäntö ja uusi 21 vuoden ikäraja. Kehitys alkoi voimakkaasti jo sen jälkeen, kun C-korttiin tuli ammattikuljettajan ammattipätevyysvaatimus. Se nosti C-kortin hintaa ja vaatii kuljettajalle jatkokoulutusta. Nykyään kysyntää on niin vähän, että useat autokoulut lopettavat C-kurssien järjestämisen kokonaan.

- Me emme C-kursseja enää järjestä. Kysyntä on mennyt niin heikoksi, että ei ole mitään järkeä pitää autoa seisomassa. Se on kuitenkin kallis investointi, sanoo liikkenharjoittaja Mauri Sinisalo Rauman Ajo-Opistosta.

Samanlaiseen johtopäätökseen ovat tulleet myös monet muut autokoulut. Esimerkiksi viidessä satakuntalaiskunnassa toimiva Porin Liikenneopisto harkitsee C-kursseista luopumista. Asiakkaita on ollut enää ihan satunnaisesti. Myös Raumalla toimiva Sandholmin Autokoulu lopettaa C-kurssit.

Liikenneministeriö saa risuja

Suomen Autokoululiiton toimitusjohtaja Seppo Asikainen on asiasta todella huolestunut. Hänen mukaansa tilanne johtaa siihen, että ajan saatossa suomalaiset rekka-autokuljettajat loppuvat. Vaikka kuorma-autokuljettajan koulutusta saa vielä puolustusvoimissa ja ammattikouluissa, tulee heidän tilalleen kuljettajia sieltä, missä määräykset antavat siihen mahdollisuuden.

Liikenneministeriö näpertelee opetuslupa-asian kanssa, mutta kansantaloudellisesti tärkeään asiaan ei ole mitään kiinnostusta. Toimitusjohtaja Seppo Asikainen, Suomen Autokoululiitto

Asikainen on erittäin huolissaan myös autokoulujen tulevaisuudesta. Kun C-korttien kysyntää ei ole, loppuu koulutuksen tarjonta autokouluissa kokonaan. Tämä taas vaikuttaa toisin päin, eli kun koulutusta ei tarjota, vähenee kysyntä entisestään.

- Liikenneministeriö näpertelee opetuslupa-asian kanssa, mutta kansantalouden kannalta erittäin tärkeään asiaan sillä ei ole mitään kiinnostusta, Asikainen sanoo.